23.9.2022.
LV
Eiropas Savienības Oficiālais Vēstnesis
C 364/3
Apgrozībai paredzēto euro monētu jaunas valsts puses (2022/C 364/03)
Apgrozībai paredzētajām euro monētām ir likumīga maksāšanas līdzekļa statuss visā eurozonā.
Komisija publicē visu jauno euro monētu dizainparaugus (1), lai informētu visas personas, kuru profesionālā darbība ir saistīta ar monētām, kā arī sabiedrību kopumā.
Eiropas Savienības Padome 2022. gada 12. jūlijā nolēma, ka Horvātijas Republika atbilst nepieciešamajiem nosacījumiem euro ieviešanai 2023. gada 1. janvārī (2).
Tātad no 2023. gada 1. janvāra Horvātijas Republika emitēs euro monētas, ievērojot ECB apstiprinājumu attiecībā uz emisijas apjomu (sk.
Līguma par Eiropas Savienības darbību 128. panta 2. punktu).
1 cents
2 centi
5 centi
10 centi
20 centi
50 centi
1 euro
2 euro
Emitentvalsts: Horvātijas Republika Emisijas datums: 2023. gada 1. janvāris Dizainparaugu apraksts 1, 2 un 5 centi: uzraksts glagolicā uz Horvātijas simboliskā šaha galdiņa raksta fona Monētas centrālajā daļā attēloti burti “HR”, kas rakstīti stūrainajā glagolicas rakstā kā ligatūra.
HR ir Horvātijas oficiālais ISO 3166-1 divburtu kods.
Glagolica ir vecākais slāvu alfabēts – viens no diviem slāvu alfabētiem līdzās kirilicai.
Lai gan glagolicas alfabēts veidots, iedvesmojoties no grieķu alfabēta, tas ir oriģināls raksts, kuru, visticamāk, radīja Konstantīns Filozofs (Svētais Kirils) nolūkā popularizēt kristietību slāvu tautu vidū.
Horvāti sāka izmantot glagolicu 9. gs. otrajā pusē un 12. gs. beigās bija vienīgā tauta, kas izmantoja un tālāk attīstīja šo alfabētu.
1483. gadā – kad kopš Gūtenberga Bībeles iespiešanas bija pagājuši tikai 28 gadi – Horvātijā tika nodrukāta “Misal po zakonu rimskoga dvora” (Missale Romanum Glagolitice), kas bija pirmā senslāvu horvātu valodā izdotā grāmata, kurā bija izmantota horvātu (stūrainā) glagolica.
Tā bija Eiropā pirmā inkunābula, kas nebija iespiesta latīņu alfabētā un valodā.
Glagolica Horvātijā tika izmantota līdz 19. gs. pirmajai pusei, kļūstot par būtisku Horvātijas identitātes elementu.
Pa labi un uz leju no ligatūras “HR” attēlots Horvātijas simboliskais šaha galdiņa raksts, kas figurē Horvātijas Republikas ģerbonī.
Augšā pa vidu ir norādīts emisijas gads, bet lejā pa vidu ir uzraksts ar emitentvalsts nosaukumu.
Ap monētas ārējo uzmalu izvietotas 12 Eiropas Savienības karoga zvaigznes.
(1) Pārējo euro monētu aprakstu skatīt OV C 373, 28.12.2001., 1. lpp., OV C 254, 20.10.2006., 6. lpp. un OV C 248, 23.10.2007., 8. lpp. (2) Padomes Lēmums (2022. gada 12. jūlijs) par euro ieviešanu Horvātijā 2023. gada 1. janvārī (OV L 187, 14.7.2022., 31. lpp.).